Ramaphosa keer terug na Londen vir Wêreldbeker-aankondiging(Grafika: Springboks, Facebook) Adjunkpresident Cyril Ramaphosa sal Maandag saam met Span Suid-Afrika na Londen terugkeer vir die Raad van Wêreldrugby se aankondiging van die gasheerland vir die Wêreldbekertoernooi in 2023. Die aankondiging sal na verwagting Woensdag gemaak word, het Ramaphosa se waarnemende woordvoerder, Tyrone Seale, in ŉ verklaring gesê. Ramaphosa het die rugby-wêreldbekerbodspan in September gelei toe die aanbieding ingedien is dat Suid-Afrika in 2023 die gasheerland moet wees. Die afvaardiging sluit ook minister van sport en ontspanning Thulas Nxesi, SA Rugby-president Mark Alexander, en uitvoerende hoof Jurie Roux in. Die Suid-Afrikaanse bod is daarna as die “voorloper” en “eenparige keuse van die raad” beskryf. Frankryk en Ierland is onderskeidelik die tweede en derde keuse. “Die finale besluit berus by 26 lede van die Raad van Wêreldrugby wat gesamentlik 39 stemme uitbring en ŉ meerderheid is nodig om die gasheerland aan te wys. Die drie deelnemende lande neem nie deel aan die stemmery nie,” het Seale verduidelik. Die Ses Nasies-unies wat nie ŉ bod ingesit het nie, kry drie stemme elk. Dis Argentinië, Australië, Engeland, Italië, Nieu-Seeland, Skotland en Wallis met ŉ totaal van 21 stemme. Die ses streeksverenigings en Japan kry twee stemme elk. Afrika, Noord-Amerika, Asië, Europa, Japan, Oseanië en Suid-Amerika kry dus ŉ totaal van 14 stemme. Die vier individuele unies, Kanada, Roemenië, Georgië en die VSA kry een stem elk om die laaste vier stemme op te maak. Die aankondiging is geskeduleer om 15:00 plaas te vind en sal regstreeks vanaf 14:30 op SuperSport (kanaal 201 op DStv) uitgesaai word. Daar sal ook ŉ regstreekse uitsending beskikbaar wees op worldrugby.org.